Midt i en idyllisk natursti i Skien lå brukte klær, batterier, plank og alt mulig annet søppel i hauger over et stort område.

– Det ser helt forferdelig ut. Dette er noe av det verste jeg har sett, sier skogsjef hos den store skogeieren Løvenskiold-Fossum, Sten Roger Torstensen.

Anmeldes

Ofte er det grunneieren som får både jobben og utgiftene med å rydde opp.

– Miljøkriminalitet som dette er mer og mer vanlig på eiendommen. Det har vært flere vrak av campingvogner som har ligget strødd utover i skogen de siste åra. Noen har til og med prøvd å sette fyr på søppelet.

Skogsjefen anmelder nå forsøplinga. Det er ikke første gang han anmelder søppeldumping på eiendommen.

– Alle sakene har blitt henlagt. Disse sakene har ikke høy prioritet hos politiet, mener Torstensen.

Skogsjef hos Løvenskiold-Fossum, Sten Roger Torstensen, mener det er ille at noen bruker skogen som søppelplass. Her sammen med miljøvernsjef i Skien kommune, Eigil Movik. Foto: Lars Tore Endresen / NRK

Tusenvis av villfyllinger

Midt i skogen står også batteriet som i sin tid ga strøm til campingvogna. Det kan få store konsekvenser for dyra som bor i området.

– Vi har mange eksempler på at kyr, hjortedyr og elg har fått i seg batterisyre fra batterier som er kasta i naturen. I verste fall blir dyrene forgifta og dør, sier Movik, som er miljøvernsjef i Skien kommune.

Naturvernforbundet reagerer også sterkt på den ulovlige søppeldumpingen i Skien. Fagrådgiver Per Erik Schultze sier at dette er avfall som kan gjøre stor skade.

– Det er jo en grunn til at vi har fått vrakpant på campingvogner.

Ifølge Naturvernforbundet er det tusenvis av slike villfyllinger på landsbasis. I hver eneste kommune i landet er det minst 50 ulovlige søppelplasser og totalt er det trolig over 20.000, viser anslag fra organisasjonen.

Ikke langt unna campingvogna har noen satt igjen et bilvrak etter å ha kjørt seg fast under herjing i et plantefelt tidligere i vinter. Også denne saken er politianmeldt. Foto: Sten Roger Thorstensen

Schultze nøler ikke med å karakterisere søppeldumpingen i Skien som miljøkriminalitet. Han mener politiet sjeldent finner fram til de skyldige.

– Vi har sett en økt vilje i politiet til å satse på miljøkriminalitet, men de mangler tydeligvis ressurser til å løse disse sakene, mener Schultze.

Mange anmeldelser hvert år

Miljøkrim-koordinator i Sør-Øst politidistrikt, John Galteland, er ikke enig i at disse sakene er nedprioritert hos politiet.

– Vi ser alvorlig på miljøkriminalitet, sier han.

Galteland oppfordrer folk til å fortsette å anmelde.

I fjor og hittil i år er det registrert 141 anmeldelser for brudd på forurensningsloven, ifølge Økokrim. Av sakene som er ferdig behandla har 31 resultert i bøter og fire i advarsler.

Litt over halvparten av sakene er henlagt.

Hans Tore Høviskeland i Økokrim sier det er flere årsaker til at så mange saker henlegges, blant annet at det kan være vanskelig å bevise hvem som er skyldig.

Høviskeland sier at saker om alvorlig miljøkriminalitet skal prioriteres, og at dette er et mål fra Riksadvokaten.